Alvorlige vandskader på dit hus kan blive resultatet, når det i weekenden sætter ind med tøvejr, og sneen smelter. Ifølge Danmarks Meteorologiske Institut kan 40 cm halvgammel sne indeholde op til 50-60 liter vand pr. kvadratmeter - det svarer til lidt over en måneds nedbør. Jorden er stadig hård af frost, og derfor kan smeltevandet ikke trænge ned i jorden og løber i stedet andre steder hen. Derfor gælder det om at fjerne sneen fra alle belægninger ved huset som f.eks. flisegange og terrasser. - Det allervigtigste er at få sneen væk fra huset. Der må ikke ligge sne fra husets sokkel og i cirka en sneskrabers bredde. Smeltevandet kan løbe ned i kælderskakter og lignende og opfugte husets fundament. Når der så igen kommer frost, kan der ske sprængninger i murværket, siger fagredaktør i Bolius Boligejernes Videncenter, Casper Kjerumgaard. Ifølge Casper Kjerumgaard bør du også tjekke dit loft for fygesne. Her kan smeltevand nemlig også give alvorlige vandskader.
Tøvejr kan give store skader på dit hus. Derfor skal du som husejer være forberedt, når det bliver tøvejr i weekenden.